P. Hrušovský, predseda NR SR: (2004-06-18):
Nech sa páči, pán poslanec Árpád Duka-Zólyomi. Á. Duka-Zólyomi, poslanec: Pán predseda, vážená Národná rada, ja chcem vystúpiť k bodom 10 a 11 spoločnej správy. V bode 10 sa navrhuje vypustiť bod 33. Ja s týmto nesúhlasím a navrhujem, aby Národná rada v osobitnom hlasovaní nepodporovala vypustenie bodu 33. Moje odôvodnenie je nasledovné. Po prvé. Predmetom zákona č. 142/2000 Z. z. o metrológii je aj legálna metrológia, ktorú Medzinárodná organizácia pre legálnu metrológiu OIML, ktorej členom je aj Slovenská republika, definuje ako časť metrológie týkajúcej sa činností, ktoré vyplývajú zo zákonných požiadaviek a ktoré vykonávajú štátom oprávnené subjekty. Vzťahuje sa na meracie jednotky, požiadavky na meracie prístroje a metódy ich skúšania. Úlohou legálnej metrológie je kontrolovať správnosť meradiel a merania na zabezpečenie ochrany spotrebiteľa, ochrany zdravia, majetku, životného prostredia a bezpečnosti pri práci, čo je prirodzená povinnosť štátu. Jej cieľom je zabezpečiť dôveryhodnosť výsledku meraní, poskytnúť verejnú záruku jednotnosti a správnosti meraní. Z uvedeného vyplýva, že činnosti v oblasti legálnej metrológie, medzi ktoré patrí aj overenie meradiel, nemôžu byť predmetom voľnej súťaže podnikateľských subjektov bez zásahu štátu. Aj v dokumente Audit súladu činnosti a financovania orgánov štátnej správy z roku 2000 sa uvádza ako príklad, že overenie meradiel je podnikateľská činnosť regulovaná štátom. Po druhé. V platnom znení zákona o metrológii je ustanovenie, podľa ktorého na autorizáciu nie je právny nárok. Aj za tejto situácie v súčasnosti na overenie meradiel je autorizovaných 50 právnych subjektov, čo je v porovnaní s ostatnými členskými štátmi Európskej únie nadštandardný počet. Avšak autorizácia sa neudeľovala na overenie meradiel overených na mieste používania, medzi ktoré patria výdajné stojany pohonných hmôt a váhy. Vládny návrh zákona toto ustanovenia zo zákona vypúšťa, čím sa proces autorizácie na overenie meradiel značne liberalizuje, čo považujem za správne. Po tretie. Cieľom bodu 33 vládneho návrhu zákona je zachovanie nestrannosti a dôveryhodnosti najdôležitejších meraní, ktoré priamo súvisia s ochranou občana spotrebiteľa a vymedzujú sa ním oblasti používania, respektíve druhy meradiel, na overenie ktorých sa autorizácia neudeľuje. Overenie týchto druhov meradiel vykonáva určená organizácia podľa § 9 ods. 5 platného zákona. Po štvrté. Určená organizácia, ktorá v súčasnosti vykonáva overenie druhov určených meradiel na mieste ich používania, má technické a personálne vybavenie na výkon tejto činnosti na území Slovenskej republiky, má zabezpečenú nadväznosť etalónov, ktoré pri overení používa a ktoré zaručujú požadovanú presnosť merania. V súčasnom období pripravuje technické opatrenie na vylúčenie subjektívneho činiteľa pri overení výdajných stojanov pohonných hmôt, ktorých je na Slovensku asi 2 000. O overení určených meradiel vedie metrologickú agendu, ku ktorej majú prístup pracovníci Slovenského metrologického inšpektorátu, ktorí na jej základe plánujú výkon kontrolnej činnosti. Táto skutočnosť vplýva na optimálne využívanie prostriedkov štátneho rozpočtu pri ich čerpaní na výkon kontrolnej činnosti. Po piate. V prípade rozšírenia počtu subjektov autorizovaných na overenie určených meradiel na mieste ich používania by sa značne zvýšili náklady na výkon metrologického dozoru nad autorizovanými subjektmi, čo by si vyžiadalo zvýšené nároky na prostriedky zo štátneho rozpočtu. Skúsenosti Slovenského metrologického inšpektorátu  s kontrolou autorizovaných osôb ukazujú na častú zmenu právnej formy, sídla a štatutárnych zástupcov autorizovaných osôb, čo v konečnom dôsledku nezaručuje nestrannosť a objektívnosť pri výkone overovania určených meradiel. Po šieste. Vypustením bodu 33 z vládneho návrhu zákona sa dá predpokladať, že o autorizáciu na overenie meradiel požiada značný počet servisných organizácií, čo si vyžiada zvýšenie nárokov na prostriedky zo štátneho rozpočtu na posudzovanie žiadateľov o autorizáciu, či spĺňajú požiadavky na udelenie autorizácie. Po siedme. Dôvodom na obmedzenie v oblasti autorizácie podľa bodu 33 vládneho návrhu zákona je aj skutočnosť, že kontrola výkonu overovania meradiel autorizovaným subjektom mimo metrologických laboratórií  je problematická a neposkytuje dostatočnú záruku objektívnosti a nestrannosti pri overovaní meradiel. Formulácia uvedená v bode 33 vládneho návrhu zákona nevylučuje autorizáciu podnikateľských subjektov na overenie váh vykonávané v laboratóriách autorizovaného subjektu. Z celkového počtu asi 84 000 váh overovaných na Slovensku je len asi 20 000 váh, ktoré sa musia overovať na mieste ich používania. Po ôsme. Udeľovanie oprávnenia na overovanie meradiel bez vymedzenia oblasti, respektíve druhov meradiel nie je obvyklé ani v ostatných štátoch Európskej únie. Naopak, právne predpisy sa presne vymedzujú na oblasti a druhy meradiel, v ktorých sa toto oprávnenie môže udeliť. Napríklad v Nemecku sa autorizácia udeľuje len na štyri druhy hromadne vyrábaných meradiel. Overovanie ostatných druhov meradiel vykonávajú verejnoprávne inštitúcie. Vážená Národná rada,  bod 11 navrhujem vyňať na osobitné hlasovanie. V bode 11 je návrh vypustiť bod 51 a gestorský výbor ho odporúča schváliť. Ja odporúčam tento bod neschváliť a moje odôvodnenie je nasledovné: Po prvé. Nie je pravda, že pri penalizovaní nezaplatenia finančnej sankcie by išlo o precedens, pretože v mnohých iných zákonoch je daná možnosť za nesplnenie povinnosti požadovať úroky a penále. Túto možnosť dáva napríklad Občiansky zákonník v § 517, zákon o správe daní a poplatkov v ustanovení § 35b, ako aj zákon o dani z pridanej hodnoty v § 45. Po druhé. Pokuta uložená Slovenským metrologickým inšpektorátom je pohľadávkou štátu. Zákon o správe majetku štátu v § 6 ods. 4 ukladá povinnosť správcovi pohľadávky štátu starať sa o to, aby sa úroky z omeškania riadne a včas uplatnili a vymáhali. Po tretie. Malo by byť samozrejmé, že štát chráni svoje záujmy, stará sa o to, aby neprišlo k poškodeniu štátnych záujmov. Vymáhaním pohľadávok vznikajú ďalšie výdavky štátu, ktoré by tieto úroky z omeškania čiastočne pokryli. Dlžníci zo špekulatívnych dôvodov by tieto pohľadávky štátu neplatili aj niekoľko rokov, pretože by ich nečakal žiadny postih. Túto možnosť v značnej miere využívajú aj v súčasnosti. Vážená Národná rada, prosím o vašu podporu, to znamená, aby neboli prijaté body 10 a 11 zo spoločnej správy. Ďakujem za vašu pozornosť.